KOMMISSIONENS BESLUTNING af 12. september 1997 om ændring af beslutning 96/687/EF om vedtagelse af planen for tildeling til medlemsstaterne af midler, der kan afholdes over 1997-budgettet, og som skal dække udgifterne til levering af levnedsmidler fra interventionslagre til de socialt dårligst stillede personer i Fællesskabet (97/623/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3730/87 af 10. december 1987 om almindelige regler for levering til visse organisationer af levnedsmidler fra interventionslagre med henblik på uddeling til de socialt dårligst stillede personer i Fællesskabet (1), ændret ved forordning (EF) nr. 2535/95 (2), særlig artikel 6,

og ud fra følgende betragtninger:

Kommissionens forordning (EØF) nr. 3149/92 (3), senest ændret ved forordning (EF) nr. 267/96 (4), vedrører gennemførelsesbestemmelser for levering af levnedsmidler fra interventionslagre til de socialt dårligst stillede personer i Fællesskabet; i sidstnævnte forordning er der fastsat bestemmelser for opkøb direkte på EF-markedet, hvis visse produkter midlertidigt ikke er disponible på interventionslagrene;

ved beslutning 96/687/EF (5), ændret ved beslutning 97/595/EF (6), fastlagde Kommissionen de finansielle midler, der stilles til rådighed for planens gennemførelse i 1997 i hver medlemsstat, og fastsatte de mængder af hver type produkt, der kan udtages fra interventionslagre; ved vedtagelsen af denne plan forekom det muligt, at den efterspurgte mængde olivenolie kunne udtages fra interventionslagrene; det gælder imidlertid, at den mængde olivenolie, der er nødvendig for at iværksætte planen, ikke er til rådighed, og det er derfor nødvendigt at tillade opkøb på markedet af den mængde olivenolie, der ikke er disponibel på interventionslagrene; der bør vedtages særlige forholdsregler for at garantere en ensartet udførelse af leveringer samt sikre overholdelse af de gældende tidsfrister for tilbagebetalinger af udgifter i indeværende regnskabsår;

de i denne beslutning fastsatte foranstaltninger er i overensstemmelse med udtalelse fra de berørte forvaltningskomitéer -

VEDTAGET FØLGENDE BESLUTNING:

Artikel 1

Bilaget til beslutning 96/687/EF ændres som følger:

1) under litra b) »Mængde af hver type produkt, der kan udtages fra interventionslagre til uddeling i hver medlemsstat inden for de i litra a) nævnte beløb«, slettes for Grækenland mængden på 5 000 tons.

2) Teksten til litra c) og d) er erstattet af følgende tekst:

»c) og d) 1. Midler, der stilles til rådighed med henblik på køb på EF-markedet af:

i) for Luxembourg:

- oksekød: 17 260 ECU

- mælkepulver: 26 718 ECU

ii) for Grækenland

- olivenolie: 9 308 500 ECU.

Tilslaget om leveringen er afhængig af, om tilslagsmodtageren stiller en sikkerhed for leveringen, sikkerhedens størrelse skal være lig budet og skal udstedes i interventionsorganets navn. Betalingen til tilslagsmodtageren for leveringen skal senest finde sted den 15. oktober 1997.

I henhold til artikel 2, stk. 3, og artikel 5, stk. 1, i forordning (EØF) nr. 3149/92 omregnes disse beløb til national valuta ved hjælp af de landbrugsomregningskurser, der gjaldt den 1. oktober 1996.

2. De bevillinger, der er nødvendige for at dække omkostningerne ved intern EF-overførsel af interventionsprodukter, fastsættes til 1 mio. ECU.«

Artikel 2

Denne beslutning er rettet til medlemsstaterne.

Udfærdiget i Bruxelles, den 12. september 1997.

På Kommissionens vegne

Franz FISCHLER

Medlem af Kommissionen

(1) EFT L 352 af 15. 12. 1987, s. 1.

(2) EFT L 260 af 31. 10. 1995, s. 3.

(3) EFT L 313 af 30. 10. 1992, s. 50.

(4) EFT L 36 af 14. 2. 1996, s. 2.

(5) EFT L 317 af 6. 12. 1996, s. 22.

(6) EFT L 239 af 30. 8. 1997, s. 56.